google/wiki40b huggingface dataset:
Arild Jøssing Kotte

Friidrett

I perioden 1984-1989 representerte han Namdalseid IL. I perioden 1991-1995 representerte han Yrjar idrettslag.
I perioden 1995-1996 representerte han Oppdal friidrettsklubb.

Skøyter

Har siden 2012 representert Bjugn Ørland skøyteklubb (BØSK).
Menn som oss

Menn som oss (orig. Männer wie wir) en tysk filmkomedie fra 2004 av Sherry Hormann. Den handler om en fotballspiller som blir kastet ut av laget sitt da han forteller at han er homofil. Han setter sammen et homofilt fotballag og spiller mot sitt gamle lag. Susanne, manageren for det homofile laget, blir spilt av Lisa Maria Potthoff.
Marko Grujić

Landslaget

25. mai 2016 fikk han sin første landskamp for Serbia mot Kypros.
Han ble tatt ut i Serbias tropp til VM i fotball 2018 i Russland.
Lars Roverud

Sangforbedringen

I 1835 ble O. A. Lindemans Choral-Bog indeholdende de i Kingos, Guldbergs og den evangelisk-christelige Psalmebogs forekommende Melodier autorisert «for udelukkende Brug ved Gudstjenesten» i kirkene i Norge. 
Tidligere varierte sangen mer fra sted til sted.  Salmesangen, som var innført med reformasjonen eller med Hans Thomissøns salmebok var gjennom tidene blitt endret etter lokal skikk og bruk, og mange av salmetonene hadde et karakteristisk preg av lokal folkesang.  Bare få kirker hadde orgel til å lede sangen. Det var delte meininger 
om slik sang passet som allsang. Gjennom Roverud sitt arbeid ble menigheten gjennom skolebarna opplært til å synge salmer slik melodiene var notert i Lindemans koralbok.
Phyllis

Etymologi

Phyllis har gresk opprinnelse og betyr «løv».
St. Olaf College

Skoleområdet

Skolen ligger på en høyde utenfor Northfield sentrum og er kjent som «The hill». På et 120 hektar stort område finnes det 17 skolebygninger, 11 studenthjem (96% av studentene bor i dem), 18 bygninger som huser grupper med akademiske og andre interesser, og 10 sportsanlegg. To bygninger er listet opp som historisk kulturarv. Det finnes et kunstmuseum i skoleområdet.
Like ved skoleområdet er det et 132 hektar stort område hvor det opprinnelige våtmark, skog og prærie ble gjenetablert. I tillegg finnes det en vindturbin som produserer ca. en tredjedel av skolens kraftbehov.

Skolelivet

St. Olaf College har en lang rekke muligheter for fritidssysler: tilsammen over 200 studentorganisasjoner, innen akademiske, kulturelle og idrettsmessige områder, en studentavis  og en studentradio.

Rangeringer

U.S. News & World Report rangerte St. Olaf College som nummer 54 blant liberal arts-collegene i USA i 2015, Forbes plasserte det på 106.-plass blant alle colleger i USA, mens Washington Monthly rangerte det som nr. 41 av amerikanske liberal arts-colleger i 2014.
St. Olaf College utgir et standard dokument som heter Common Data Set oppdatert årlig med ferske data, slik at det blir lett å sammenligne med andre lignende skoler i USA som også utgir et slikt standard dokument.
St. Olaf College var ikke å finne blant de 500 beste universitetene i verden i Times Higher Education World University Rankings 2014-2015, i QS World University Rankings for 2014 eller i Academic Ranking of World Universities (Shanghai-rankingen) for 2014.
Tila Tequila

Bakgrunn

Nguyen ble født i Singapore, der hennes familie emigrerte fra Vietnam etter Vietnamkrigen. Da hun var ett år gammel flyttet hun og hennes familie til Alief, en forstad til Houston i Texas.

Profesjonell karriere

Nguyen ble kjent med sine opptredener i Stuff, Maxim, Time og i Penthouse, i tillegg til sin rolle som programleder for Fuse TV.
Fra 2007 til 2008 hadde Nguyen sin egen TV-serie, reality-serien A shot at Love med Tila Tequila på MTV. Serien hadde premiere 9. oktober 2007, og ble avsluttet 8. juli 2008 etter to sesonger.
Som musiker har Nguyen utgitt EP-ene Sex (2007) og Welcome to the Dark Side (2010).

Familieliv

Nguyen forlovet seg med Johnson & Johnson-arvingen og jetsetteren Casey Johnson i desember 2009. Kort tid etter, 4. januar 2010, døde Johnson.
Graham Coxon

Tidlig liv

Coxon ble født i Rinteln i Vest-Tyskland, hvor faren Bob Coxon, var stasjonert som en klarinettist og korpsleder i British Army. Som barn flyttet han først til Spondon, utenfor Derby, som gjode at han ble Derby County-supporter. Senere flyttet han til Colchester i Essex i Sør-England, hvor han vokste opp og møtte Blur's frontfigur Damon Albarn på The Stanway School da han var 11 år gammel. Han dukket også opp to ganger på det populære barne-TV-programmet Blue Peter på BBC.
Mexicos Grand Prix

Mexicos Grand Prix er et Formel 1-løp som har blitt avholdt på Autódromo Hermanos Rodríguez i Mexico by i Mexico fra 1963 til 1970, fra 1986 til 1992, og igjen fra 2015.
Landsskytterstevnet 2017

Landsskytterstevnet 2017 ble arrangert i Førde i perioden 27. juli til 4. august 2017. Arrangørlag var Førde skyttarlag, sammen med skytterlagene i Holsen, Jølster, Florø og Hyen i samarbeid med Det frivillige skyttervesen og Forsvaret. Stevnet var det 118. landsskytterstevnet og det var fjerde gang det ble arrangert i Førde. De tre forrige gangene var i 1988, 1997 og 2008. Finalen ble arrangert på Kråkenesmarka skyttarbane, som ligger åtte kilometer nord for Førde.
Det ble konkurrert i følgende øvelser: baneskyting, feltskyting, stangskyting, felthurtigskyting og minneskyting. Militært norgesmesterskap i geværskyting ble også arrangert i forbindelse med landsskytterstevnet.
Slaget ved Great Bridge

Opptakt

John Murray, Lord Dunmore, kongelig guvernør i Virginia, trakk seg tilbake fra Williamsburg til Norfolk som ble regnet som «lojalistenes reir». Murray trodde han gjorde fremskritt mot opprøret ved å ødelegge plantasjene til patriotene, vinne slaver over på sin side og ta trykkerier. Med bare et regiment og noen få bataljoner skrev han 30. november 1775 at «jeg tror vi bør lære denne kolonien deres korrekte plikt.»
På den andre siden oppfordret George Washington, kommandant over den kontinentale armé, til at Murray «burde knuses umiddelbart» før hans styrker vokser. Mens Washington var i New England skrev han til presidenten i den kontinentale kongress at «jeg mener ikke å diktere, jeg er sikker på at de vil unnskylde meg for å fritt gi min mening som er at Amerikas skjebne i stor grad er avhengig av om han får evakuere Norfolk denne vinteren eller ikke.» 
Ifølge samtidige beretninger i Virginia Gazette rykket Murray, etter å ha beseiret motstanderne ved Kemp's Landing (nå Kempsville), 16 km sørover til Great Bridge. Her møtte han økende motstand og bygget en palisade på den nordlige siden, fjernet plankene på broa, ødela fem eller seks hus på den motsatte bredden og befestet den trange veien opp mot broa med to tolvpunds kanoner.
Oberst William Woodford som hadde ledelsen over 2nd Virginia Regiment, samlet styrkene bestående av minutemen fra Fauquier, Augusta og Culpepper ved Great Bridge. Woodford rapporterte at 250 menn fra Carolina–statene ankom under oberst Vail som «bestod av regulære soldater, minutemen, militsmenn og frivillige...» Virginia Gazette rapporterte at «150 frivillige herrer hadde marsjert til Virginia fra Nord-Carolina da de hørte om Lord Dunmores fornærmelser og raseri.»

Slaget

Murray var feilinformert om styrken til motstanderne og sendte sjømenn fra Otter i Norfolk «pluss rundt 60 innbyggere» i et overraskelsesangrep på Great Bridge.  I morgentimene kom avdelingen på femten stegs avstand fra de amerikanske styrkene før de falt, dødelig såret. Løytnant Travis som ledet den amerikanske fremrykningen mot befestningen, beordret sine 25 menn til å holde igjen skudd til fienden var 50 meter unna. Britene ble samlet under løytnant Samuel Leslie som senere ble tatt til fange. Oberst Woodfords hovedgruppe beveget seg gjennom Great Bridge og kom under ild fra kanonene. Det hele var over etter en halvtime.

Etterspill

Britene hadde mistet sitt grep på kolonien Virginia og rapporterte om 102 døde og sårede, og bare elleve av Fordyce sine grenaderer overlevde. Bare en amerikaner ble såret.
Britene trakk seg tilbake til Norfolk. Innen George Washingtons brev nådde kongressen fra New England, kunne oberst Woodford rapportere til Edmund Pendleton, presidenten av konvensjonen i Williamsburg, at han og oberst Robert Howe hadde kommandoen over Norfolk med 1275 menn, og at lojalistene og deres familier hadde gått ombord i Murrays skip, Otter, i havnen.
Den norske Buchenwaldforeningen

Den norske Buchenwaldforeningen er en forening for norske personer som har vært politisk fange og internert i Buchenwald og tilliggende konsentrasjonsleire, før eller under den andre verdenskrig, samt pårørende og andre interesserte.
Dr. Petru Muresan fra Romania inspirerte til opprettelsen av den norske Buchenwaldforeningen, som har som formål å utgjøre en felles front mot grupperinger som benekter overgrepene i tyske konsentrasjonsleirer, og dagens nynazisme.
Det første møte i Buchenwaldforeningen ble avholdt 22. oktober 1994 på Universitetet i Oslo. I det første styre satt Elling Kvamme (leder), Tollak Sirnes og Johan Baarli.
Foreningen er tilsluttet Comité International Buchenwald-Dora. Helga Arntzen er Norges representant for foreningen i den internasjonale Buchenwald-Dora foreningen, IKBD.
Trichoparmenonta

Utseende

En liten, matt, brun trebukk. Pronotum er tønneformet, med en liten tann på hver sidekant. Dekkvingene er litt rundede.

Utbredelse

Slekten lever i Mexico.
Stadsbygd

Historie

På Stykket (mellom Stadsbygd og Rørvik ferjeleie) fins det fem helleristninger som er anslagsvis 5000-5500 år gamle (tidlig i yngre steinalder). Fire av dem forestiller elger, et vanlig motiv den gangen, og figurene vitner om ei tid da fiske, fangst, skjell, planter og røtter utgjorde livsgrunnlaget i området.

Etymologi

Navnet Stadsbygd er avleda av norrønt Staðr, det gamle navnet på halvøya som stikker ut i fjorden. Tidligere dokumenterte skrivemåter er Stadsbøygden (1801) og Stadsbygden (til 1917). Innbyggernavnet er avleda av samme navn, med -væring som etterfeste: stadværing. I normert norsk skal den stumme d-en skrives, men utelates like fullt ofte – sta(d)væringsbåten, kjent fra ferdene fra Stadsbygd til lofotfisket, og Museumslaget Staværingen er nevneverdige eksempler. I tillegg eksisterer en prefigert variant, grautsta(d)væring, som skriver seg tilbake til 1800-tallets lofotfiske og mulig spiller på at stadværingene hadde med seg mjøl til lofoten og kokte grøt. Denne benyttes tidvis som økenavn i nabobygdene.

Inndelingshistorie

1. mars 1589 etableres Ecclesia Stadsbygdiensis (Stadsbygd menighet). 55 bønder på bygda samtykker til å vedlikeholde et kirkebygg og lønne en prest.
I 1837 blir Stadsbygd Prestegjeldskommune blir etablert. Den besto av bygdene Lensvik, Ingdalen, Hasselvika, Rissa og Stadsbygd.
I 1860 ble Rissa skilt ut fra Stadsbygd. Stadsbygd herred hadde etter delingen 3 733 innbyggere, og omfattet grender på begge sider av Trondheimsfjorden.
1. januar 1964 ble kommunen delt i to. Ingdalen på sørsiden av Trondheimsfjorden ble slått sammen med Agdenes (Indre Agdenes med Moldstuen krets og Nord- og Sørleksa) og Lensvik til Agdenes kommune. Samtidig ble den delen av Stadsbygd som ligger nord for Trondheimsfjorden slått sammen med Rissa og delene av Stjørna kommune sør for Stjørnfjorden til nye Rissa kommune.
Stadsbygd prestegjeld dekker i dag det samme område som Rissa kommune. Sognepresten i Stadsbygd er prost i Fosen prosti.
1. januar 2018 ble Stadsbygd med resten av Rissa kommune inn i nye Indre Fosen kommune, og skifta delområdenummer fra 162404 til 505404. I statistikken til SSB er delområdet Stadsbygd delt inn i grunnkretsene Gafset, Kårli, Hammer, Vemundstad, Hårsaker, Rein, Grønning og Fagerlia.

Samfunn

Bygda er ei utprega jordbruksbygd, men har også bl.a. fiskeoppdrettsanlegg og båtverksted.

Dialekt

Stadværingsdialekten er et bygdemål av uttrøndersk type, nærmere bestemt indrefosensk. Dette skiller den ifra dialekten i kommunesenteret, som er av ytrefosensk type, men binder den sammen med dialekten som tales i de områdene på andre sida av fjorden som tilhørte gamle Stadsbygd herred. Om lag 11 000 ord fra stadværingsdialekten er av Johan Ersland Rein dokumentert i ordboka Ker du sei, som i 2017 ble tildelt Trøndersk Målpris av Trønderlaget. Dialekten har tradisjonelt hatt dativ, men dette er et trekk som i all hovedsak bare høres hos de eldste.
Nostra Aetate

Nostra aetate (Latin «vår tid» etter åpningsordene «I vår tid, når menneskeslekten stadig sterkere forenes…») er et av Det andre vatikankonsils erklæringer og handler om Den katolske kirkes forhold til andre religioner. Det er den korteste av tekstene fra konsilet, men en av de mest bemerkelsesverdige.
Nostra aetate la et viktig fundament for kirkens møte med ikke-kristne religioner og deltakelse i ulike typer religionsdialog. Det var det første autoritative dokument fra kirken som handlet om dette temaet. Grunnholdningen til andre religioner er positiv, og dokumentet fordømmer alle typer diskriminering på grunnlag av religion. I innledningen heter det: «Fordi [kirken] er satt til å fremme enheten og kjærligheten mellom menneskene, og dessuten også mellom folkeslagene, legger den her mest vekt på det som menneskene har felles og det som fører dem til øket samhørighet.»  Mennesker over hele verden og til alle tider stiller noen av de samme grunnleggende spørsmål til tilværelsen, og religionene er ulike svar på disse. Dokumentet sier: «Den katolske kirke forkaster intet av det som er sant og hellig i disse religioner». Samtidig fastholdes det at Kristus er ««veien, sannheten og livet» (Joh. 14, 6), i hvem menneskene finner det religiøse livs fylde, i hvem Gud har forlikt alle ting med seg».
Nostra aetate omtaler kortfattet hinduisme, buddhisme, islam og jødedom. Forholdet mellom disse kan beskrives som konsentriske sirkler (skjønt Nostra aetate selv ikke bruker dette bildet) med kirken i sentrum. I en sirkel nær sentrum finnes jødedommen som kristendommen er nært knyttet til. Andre monoteistiske religioner, primært islam, utgjør en neste sirkel, og utenfor denne ligger andre store religiøse tradisjoner som buddhisme og hinduisme.
Om islam sier Nostra aetate blant annet: «Det er også med aktelse Kirken betrakter muslimene, som tilber den ene, levende, i seg selv hvilende, barmhjertige og allmektige Gud, himmelens og jordens skaper».
Beskrivelsen av jødedommen får mest plass i dokumentet. Det heter blant annet «Kirken, som fordømmer enhver forfølgelse, uansett hvilke mennesker den måtte være rettet mot, kan ikke glemme den arv den har til felles med jødene. Drevet av sin religiøse og evangeliske kjærlighet, og ikke av politiske grunner, beklager den derfor med sorg det hat, de forfølgelser, de utslag av antisemittisme som er blitt rettet mot jødene, uansett hvilke tider de har funnet sted i og hvem som har vært deres opphavsmenn.»
Erioscelis proba

Utseende

En middelsstor, avlang, blankt svart hornbille uten horn eller knøler på hodet. Oversiden er naken og tydelig punktert, på dekkvingene med grove punktrader. Denne arten har ikke påfallende forlenget "snute". Kjønnene er svært like, hos denne gruppen har ikke hannene forstørrede forføtter som hos de fleste andre Cyclocephalini.

Levevis

Lite er kjent om disse billenes biologi, og larvene er helt ukjente. De voksne billene har blitt funnet på blomster av planter i myrkonglefamilien, og kommer av og til til lys om natten.

Utbredelse

Arten er utbredt fra Colombia i nord til Argentina i sør.
Nunatak

En nunatak (grønlandsk: nunataq) er et fjell som stikker opp gjennom en isbre. Nunataken er ikke dekket av is fordi snøen blåser av fjellet slik at det er snøfritt hver sommer. Rundt nunataken kan isen være flere hundre meter tykk. Jostedalsbreen har flere nunataker, hvor Lodalskåpa er den høyeste og mest kjente.
I forbindelse med den såkalte overvintringsteorien er det blitt hevdet at nunataker som stakk opp av iskappen som dekket Norge, fungerte som refugier for enkelte fjellplanter. Det vil si de at fant et tilfluktssted på nunatakene fram til neste varmeperiode. Det er også mulig at enkelte små pattedyr, slik som lemen, kan ha overlevd istiden på nunatakene.
Schizotyp personlighetsforstyrrelse

Årsak

Genetisk 
Selv om diagnosen står oppført som en akse II-lidelse i DSM-IV-R, blir schizotyp personlighetsforstyrrelse hovedsakelig betraktet som en del av det schizofrene spektrum. Forekomsten av schizotyp personlighetsforstyrrelse er mye høyere blant personer fra familier der schizofreni forekommer, sammenlignet med personer fra familier med andre psykiske sykdommer eller personer uten psykisk syke slektninger.
Teknisk sett er schizotyp personlighetsforstyrrelse en "utvidet fenotype" som hjelper genetikere med å spore familiær eller genetisk overføring av gener som er involvert i schizofreni. Det finnes dusinvis av studier som viser at personer med schizotyp personlighetsforstyrrelse og personer med schizofreni scorer svært likt i en rekke nevropsykologiske tester. Pasienter med schizotyp personlighetsforstyrrelse har en kognitiv funksjonssvikt som ligner den en finner hos pasienter med schizofreni, men i noe mildere grad.  
Miljø 
I likhet med pasienter med schizofreni, kan personer med schizotyp personlighetsforstyrrelse være svært sensitive overfor kritikk og fiendtlighet.  Det fins indikasjoner på at oppdragelsesstil, tidlig separasjon og omsorgssvikt kan føre til utvikling av schizotype egenskaper.

Differensialdiagnose

Det foreligger høy grad av komorbiditet med andre personlighetsforstyrrelser. McGlashan et al. (2000) konstaterte at dette kan skyldes overlappende kriterier med andre personlighetsforstyrrelser, som unnvikende personlighetsforstyrrelse, paranoid personlighetsforstyrrelse og borderline personlighetsforstyrrelse.
Det finnes mange likheter mellom schizotype og schizoide personligheter. Den mest markante likheten er manglende evne til å initiere og/eller opprettholde relasjoner (både vennskapelige og romantiske), 
men det synes å ligge en forskjell i årsaken til dette. Personer som diagnostiseres som schizotype, unngår sosial interaksjon på grunn av en dyptliggende frykt for mennesker, mens schizoide rett og slett ikke føler noe behov for å etablere relasjoner siden de ikke ser noen grunn til å tilbringe tid med andre mennesker.

Prevalens

Schizotyp personlighetsforstyrrelse forekommer i 3 prosent av befolkningen, og er noe hyppigere hos menn.

Historie

Det spesifikke uttrykket schizotyp ble skapt av Sandor Rado i 1956 som en forkortelse av schizofren fenotype.
Opel Rekord

Opel Rekord (1953–86) er en større familiebil som ble produsert av Opel i Rüsselsheim i Tyskland i over 7 millioner eksemplarer. Den etterfulgte Opel Olympia og ble i 1986 avløst av Opel Omega.
Olympia Rekord (1953-57) hadde Olympiamotorer på 1.5 liter og 44 hk. Den kunne fås som 2-dørs sedan, cabriolet og stasjonsvogn (Caravan).  
P/P1 (1958-60) hadde nytt karosseri med panoramavindu (derav P),    Fra 1958 kunne den fås som 4-dørs sedan.  En billigutgave med 1.2-liters motor ble kalt Opel Olympia/1200 (1958–62). P1 var også solgt i USA.
PII (1960-63) fjernet panoramavinduet. Den kunne nå fås som 2-dørs coupe samt en 1.7-liters motor på 60 hk. A (1963–65) ble designed av GM i USA og kunne fås med 2.6-liters 6-sylindret motor (fra Opel Kapitän). B (1965–66) fikk andre lykter, samt at den gamle Olympiamotoren (fra 1937) ble avløst av Opels nye motorserie (CIH=Cam In Head) på 1.5, 1.7 og 1.9 liter, en serie som holdt seg til 1986.
Den coca cola-flaskeformede og stillegående C (1966-71) hadde spiralfjærer bak. Utover de tre CIH-motorene fantes det en 6-sylindret 2.2-liter, mens den tilsvarende Opel Commodore A hadde en 2,5 liters motor i standardutgave.  Sprint-utgaven hadde fartsstriper og delte komponenter som ratt og drivverk med Commodore og hadde1.9-liter på 106 hk. 
Neste var D (II) (1972-77) hadde CIH-motorer (bensin) på 1.7, 1.9 og 2.0 liter samt en 2.1-liters diesel. Understellet ble også brukt i Vauxhall Victor. 
De to siste seriene var E1 (1977-82) og E2 (1982-86, 492 000 eks.), også solgt i England som Vauxhall Carlton.
Med basis i Rekord C (og D) laget man Opel Ranger (1968–78) i Sør-Afrika med Chevrolet-motorer, samt i Belgia for salg i Belgia og Sveits (med CIH-motor). Iran lagde den fra 1974 til 1977 og den iranske revolusjon.  E-utgavene ble laget i andre land også.
Indre Russøya

Indre Russøya er ei øy som er med og utgjør Russøyane, på Svalbard. Øyene ligger i Murchisonfjorden rett vest for Nordaustlandet, og er en del av Gustav V Land. Den er en del av Nordaust-Svalbard naturreservat.
Arealet av øya er om lag 2 km².
Stirling Lines

Stirling Lines er en garnison i Herefordshire i England, i bruk av den britiske hæren som forlegning for 22 Special Air Service Regiment. Garnisonen er navngitt etter regimentets grunnlegger, oberst David Stirling.
Garnisonen lå opprinnelig i Hereford, men ble flyttet til Credenhill. Området var frem til 1990-tallet i bruk av Royal Air Force.
Oslo Sjøskole

Undervisning

Undervisningen var opprinnelig et praktisk tilbud til elever som hadde valgfag fiske og sjøfart og undervisningen foregikk ombord i båten «Spero». Båten hadde da kaiplass i Bjørvika.
Siden 2009 har skolen tilbudt elevene opplæring i sjøvett og farvannskultur, samt kjennskap til vanlig utstyr, knuter og skipsterminologi. En rekke båter og joller for roing og seiling tilhører skolen. Videre har skolen et undervisningsopplegg med tema Livberging i vann, et opplegg som gjennomføres i realistiske omgivelser i sjøen, i åpent vann.

Historie

Fra 1973 leide skolen plass innenfor Revierhavnen på Hovedøya. Båten «Sjøvett» ble kjøpt inn som skolefartøy. På slutten av 1970-tallet etablerte skolen obligatorisk sjøvettopplæring for elever på daværende 8 trinn (nåværende 9. trinn). I 1982 ble motorseileren «Iljernet» kjøpt til skolen. I 1986 tok skolen over lokalene til Bugser og Bjergningskompaniet, i de nåværende lokalene på Hovedøya. 
I 2001 ble «M/S Folden» kjøpt inn som nytt skolefartøy, mens «Sjøvett» ble solgt i 2003 etter 30 års tjeneste som skoleskip. Over 100.000 elever i Osloskolen har mottatt opplæring i sjø og båtliv om bord i denne skuta.
Nordisk mytologi (serie)

Nordisk mytologi (svensk: Gudar, trollkarlar och vidunder, finsk: Taruja Pohjolan Jumalista) er en anmert finsk tv-serie fra 1992 basert på bøkene til Maj Samzelius. Serien var et samarbeidsprosjekt mellom YLE1/NRK/SVT1/DR og RUV, og ble laget av det finske animasjonsselskapet Ateljé Seppo Putkinen & Kni. Serien består av 24 animerte episoder. 
Serien viste Nordens urgamle gudemyter og historier om alt fra Odin til Ragnarok og skildret de mest kjente mytene og den dramatiske kampen mellom guder og troll. Spilletiden per episode er på 10 minutter. De første 7 episodene handler om finsk mytologi, mens resten tar for seg den norrøne.
Serien ble en snakkis blant norske barn som kalte serien for «gudene».
Den startet med fortellingen om en iskjempe som lå over hele Norden og når han smeltet ble de nordiske landene formet. 
Første sending var i Barne-TV 11. januar 1996.
Siste episode var om Ragnarok hvor jotnene klarte å ødelegge verden; den ble sendt 27. juni 1996 i Barne-TV.
Parastasia

Utseende

Middelsstore, noe brede, blanke skarabider, oftest mørke på farge uten metallglans, gjerne med gule eller røde tegninger.
Farge og punktering varierer ellers betydelig innen slekten.

Levevis

Larvene lever i råtnende ved.

Utbredelse

Slekten er hovedsakelig utbredt i Sørøst-Asia og Australia, men i alle fall Parastasis brevipes forekommer i Nord-Amerika.